聞東湖荷花盛開未嘗一游寄鄭禹功
作者：曾幾
朝代：宋

paragraphs: 言登巾子山，天外入眼界。
呀然城之東，一鑑如許大。
得非所領州，其下臨渤澥。
乃知湖浸闊，便覺井邑隘。
朝朝横烏紗，暮暮束韋带。
何曾官事了，秖使人意敗。
徑須水清泠，一洗胸芥蔕。
昨來放船好，如更宅爽塏。
四圍純浸山，碧玉亂石黛。
兼隨鄭廣文，人境兩疏快。
維揚幾同僚，獨喜此翁在。
只今萬紅妝，一一倚青蓋。
柳陰閑畫舫，荷葉遶公廨。
鬢絲禪榻上，句法出蔬菜。
因之雙鯉魚，慎勿欠詩債。